Sent 1943 eller tidlig 1944 foreslo Supermarines sjefkonstruktør Joe Smith at Supermarine skulle utvikle en enkel jetjager basert på Spitefuls vinge og en ny planlagt jetmotor, «Nene», fra Rolls-Royce. Dette forslaget ble antatt og nye spesifikasjoner ble utarbeidet av Luftfarts­ministeriet for et eksperimentelt fly opprinnelig omtalt som «Jet Spiteful». Prototypen fløy første gang 27. juli 1946. Flyet ble ikke bestilt av RAF, da det ikke var bedre enn Gloster Meteor og de Havilland Vampire, men Admiralitetet uttrykte interesse i flyet som maritimt jagerfly. «Attacker» fikk en kort karriere ved Fleet Air Arm og i Pakistans flyvåpen.